NÁVRH

**Nariadenie vlády**

**Slovenskej republiky**

z ............. 2021,

**ktorým sa vyhlasuje chránený areál Rimava**

Vláda Slovenskej republiky podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) nariaďuje:

**§ 1**

(1) Vyhlasuje sa chránený areál Rimava (ďalej len „chránený areál“). Súčasťou chráneného areálu je územie európskeho významu SKUEV0003 Rimava podľa osobitného predpisu.[[1]](#footnote-1))

(2) Chránený areál sa nachádza v okrese Rimavská Sobota v katastrálnom území Tisovec a v katastrálnom území Rimavská Píla. Celková výmera chráneného areálu je 4,072 ha.

(3) Hranica chráneného areálu je vymedzená v prílohe č. 1. Hranica chráneného areálu vymedzená geometrickým určením a polohovým určením sa vyznačuje v katastri nehnuteľností. Mapa a grafické podklady, v ktorých je zakreslená hranica chráneného areálu, sú uložené v Štátnom zozname osobitne chránených častí prírody a krajiny a na Okresnom úrade Rimavská Sobota.

(4) Ciele starostlivosti o chránený areál, opatrenia na ich dosiahnutie a zásady využívania územia upravuje program starostlivosti o chránený areál podľa § 54 ods. 5 zákona.

**§ 2**

Účelom vyhlásenia chráneného areálu je zabezpečenie priaznivého stavu predmetu ochrany chráneného areálu, ktorý je uvedený v prílohe č. 2.

**§ 3**

Na území chráneného areálu platí štvrtý stupeň ochrany podľa § 15 zákona.

**§ 4**

Toto nariadenie vlády nadobúda účinnosť 1. mája 2021.

Príloha č. 1

k nariadeniu vlády č. ... /2021 Z. z.

**VYMEDZENIE HRANice CHRÁNENÉHO AREÁLU**

Územie chráneného areálu je vymedzené podľa vektorovej katastrálnej mapy so stavom katastra nehnuteľností k 1. októbru 2020, z ktorej bola hranica chráneného areálu prenesená do digitálnej Základnej mapy Slovenskej republiky (SVM50) v mierke 1:50 000.

**Popis hranice chráneného areálu**

Chránený areál tvorí časť rieky Rimava v jej hornom toku, v úseku od severného okraja mesta Tisovec po obec Rimavská Píla. Súčasťou chráneného areálu je vodný tok a porasty drevinovej brehovej a sprievodnej vegetácie lemujúce koryto vodného toku. Hranica chráneného areálu začína na riečnom kilometri 74 na toku Rimava severne od mesta Tisovec a pokračuje po oboch stranách toku smerom na juh cez intravilán mesta Tisovec popri cestnej komunikácii I. triedy č. 72 vedúcej z Brezna cez Tisovec do Rimavskej Soboty. Hranica chráneného areálu končí na severnej hranici intravilánu obce Rimavská Píla, na riečnom kilometri 70,1.

**Zoznam parciel chráneného areálu**

Okres Rimavská Sobota


Katastrálne územie Tisovec

620/4, 625/5, 626/2, 8352/1, 8352/2, 8352/3, 8352/4, 8352/5, 8352/9 (podľa registra „C“ katastra nehnuteľností so stavom k 1. októbru 2020).

Katastrálne územie Rimavská Píla

699/3(podľa registra „C“ katastra nehnuteľností so stavom k 1. októbru 2020).

**Mapa hranice chráneného areálu (SKUEV0003 Rimava)**

****

Technickým podkladom na zápis priebehu hranice chráneného areálu do katastra nehnuteľností je zjednodušený operát geometrického plánu.

Mapu chráneného areálu možno nájsť v Komplexnom informačnom a monitorovacom systéme na webovom sídle

<http://www.biomonitoring.sk/InternalGeoportal/ProtectedSites/DetailSiteMap/45>.

Príloha č. 2

k nariadeniu vlády č. ... /2021 Z. z.

**Predmet ochrany CHRÁNENÉHO AREÁLU**

Biotopy druhov živočíchov európskeho významu:

mihuľa potiská (*Eudontomyzon danfordi*), kunka žltobruchá (*Bombina variegata*), netopier brvitý (*Myotis emarginatus*), netopier obyčajný (*Myotis myotis*), netopier ostrouchý/netopier východný (*Myotis blythi*), podkovár malý/podkovár krpatý (*Rhinolophus hipposideros*), vydra riečna (*Lutra lutra*).

Poznámka:

Druhy európskeho významu sú označené v súlade s prílohami č. 4 a 6 k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

1. ) Výnos Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov (oznámenie č. 450/2004 Z. z.). [↑](#footnote-ref-1)